Papersnake/gushiwen huggingface dataset:
送陆先生圣修赴春闱
周必大（宋代）

送君南浦惨离情，握手依依数去程。
日薄云浓风转劲，江寒水落浪还生。
此时执别仙舟稳，后夜相思山月明。
好把嘉猷献丹扆，中兴天子急升平。
宿石龙寺二绝句 其二
朱松（宋代）

触处为家底是归，浮生南北未忘机。道人身似南枝鹊，更尽秋宵一再飞。
凉轩
郎几（宋代）

伟哉言偃室，室外构凉轩。到觉一襟爽，坐祛三伏暄。

植筠怜节操，引水爱潺湲。公暇无馀事，逍遥此释烦。
过长荡
沈周（明代）

发迹过长荡，识此平生始。
春流方漫衍，旷荡弥十里。
老葑蔽层云，敷芽青拟拟。
正如一明镜，皛蚀铜绣起。
西山欲临照，掩却螺髻美。
山亦拗怒去，南走太湖涘。
群势涌叠浪，争揵互排挤。
我恐先我去，挥手喝止止。
湖山四面好，转侧皆可喜。
此面正佳绝，扁舟载西子。
芳洲有隙地，官卖脱紫绮。
移家非丹砂，所好在山水。
百丈岭
成鹫（清代）

峻岭度来平似砥，下方回首曲如弓。行人记得开山日，踏破芒鞋成老翁。
送布政司周照磨赴京听除
张昱（元代）

沿檄回京喜可知，青云毋谓著鞭迟。供为臣职乃常事，简在帝鞭惟所司。

宗庙岂遗瑚琏器，羽仪当会凤凰池。仙郎恋阙情应切，不为河梁住少时。
论语绝句一百首
张九成（宋代）

若於君子能修敬，敬外无缘复有余。
子路不思三致问，病犹尧舜果何如。
生查子
彭元逊（宋代）

痴多故恼人，妆晚翻嫌趣。只为眼波长，嗔笑娇难触。

春心不肯深，春睡何曾足。莫待柳花飞，飞去无拘束。
采莲曲
桂心堂（清代）

风吹藕花满路香，中流荡桨谁家娘。隔岸爱寻双菡萏，回波惊起两鸳鸯。

采得莲心无所寄，藕丝不断系人肠。
赠给事方奎山谪休宁
黄廷用（明代）

侍臣何事辞丹陛，春水津桥重送君。共道隋珠原易辩，谁知楚璞亦难分。

眼前别绪牵青柳，身外浮名寄白云。我自雁峰归凤阙，几时鸣佩复同群。
洞仙歌·品茶
饶芝祥（清代）

烛明香炷。正烧灯时序。一桁湘帘透疏雨。值午餐传后，酉饮醒时，好安排、槐火松炉烟缕。

沧浪遗迹在，分得新泉，唤取鸦头试春水。小瀹旗枪，檀口香生，细领略、兰芽蕙蕊。

且贮向哥窑，到更阑、■消渴情怀，吹箫伴侣。
送翁志道
杨万里（宋代）

平生翁子妙谈天，谁爱青山不爱官。
一笑同看岩下井，秋来能更起微澜。
自芜湖江行至采石 其二
李纲（宋代）

江水春来绿似蓝，临流高石翠巉岩。波恬舟稳已堪喜，况是清风借一帆。
郡斋水阁闲书
文同（宋代）

绿实填房未满，黄茸绕壳方开。为问因谁劝酒，一时齐侧金杯。
次韵王少清告归七首
项安世（宋代）

莲幕斑衣底，何因有旅愁。
锦官城里客，云上泽边州。
夜夜还乡梦，年年异县秋。
鹡鸰怜羽翼，鸿雁忆朋俦。
便作刀头去，关山亦阻修。
洪庆善挽词二首 其一
张纲（宋代）

画省真郎选，朱幡老郡侯。名归时论重，行向古人求。

嗜学千鸡蹠，修文五凤楼。秋风忽惊梦，怀旧涕交流。
经费征君旧居
齐己（唐代）

高眠当圣代，云鸟未为孤。天子征不起，闲人亲得无。

猿猱狂欲坠，水石怪难图。寂寞荒斋外，松杉相倚枯。
点绛唇
吕胜己（宋代）

日月无根，循环常共天难老。世间扰扰。只见闲烦恼。

满酌高吟，间是今生了。还知道。旧时官好。几个新华表。
仙接石
李纲（宋代）

天风吹折碧琅玕，神化茫茫接岂难。凤髓鸾胶天上有，世人休作等闲看。
林下五吟
邵雍（宋代）

有物轻醇号太和，半醺中最得春多。
灵丹换骨还如否，白日升天似得麽。
侭快意时仍起舞，到忘言处只讴歌。
宾朋莫怪无拘检，真乐攻心不奈何。
秋感二首 其一
陆游（宋代）

扶杖龙钟迫耄期，江湖木落更堪悲。醉中光景似得志，梦里朋侪如少时。

落笔龙蛇仲蒙帖，满怀风月季长诗。前朝名胜凋零尽，百岁关心只自知。
秋夜宿南山白足轩
郑重（明代）

清夜疏林寂，高吟度远峰。月微兼冷露，香炉又残钟。

秋老山容淡，更寒蝶梦空。孤镫留信宿，半榻白云封。
偶成
李叔与（宋代）

扑断清贫事，萧然一室居。雨将苔曼衍，秋与蕙清癯。

火白衣犹煖，香焦味有馀。山中足诗思，岂必灞桥驴。
斋居探韵得干字
卢龙云（明代）

二仪欣报祀，九列萃衣冠。南陆朱明远，北郊淑气蟠。

精诚孚五位，对越凛千官。方泽循周典，汾阴陋汉观。

班联玄武署，法藉惠文弹。槐影侵阶绿，葵心向日丹。

端居尘虑息，远俗旅愁宽。静夜萤光照，炎天竹翠寒。

更阑城漏急，晓近禁钟残。觅句心怀惬，挥毫气象干。

寂寥休自悼，谈咏总成欢。岂必河东赋，阳春和已难。
寿孝廉祁尔见社长四十一
邓逢京（明代）

入洛名高暂息机，淡怀强仕薄轻肥。江湖我欲同君醉，诗酒谁云旧隐非。

未向赤松飧玉瀣，且携绿蠡卧渔矶。商山遗老无须问，四皓堂前映紫芝。
和杜牧之齐山登高
张祜（唐代）

秋溪南岸菊霏霏，急管繁弦对落晖。
红叶树深山径断，碧云江静浦帆稀。
不堪孙盛嘲时笑，愿送王弘醉夜归。
流落正怜芳意在，砧声徒促授寒衣。
晓起柬曲江
袁树（清代）

晓起阑跚病未瘥，幽窗倦启眼婆娑。斜风深院狂吹树，小雨湘帘冷作波。

花意引回香力细，秋思分与雁声多。茂陵同是天涯客，可也书空唤奈何。
京华秋兴（三首）
王鸿儒（明代）

漭漭黄云覆白沙，铁衣万骑迫中牙。
毡裘逾漠烽才息，虎帐传餐士不哗。
金矢射糜寒碛远，玉鞭盘马夕阳斜。
凯歌入塞期非远，鹄望应怜百万家。
南望水涩舟不得去同行者谋就陆戏成自慰
陆深（明代）

春江多柳花，风起花还飞。夕阳敛飘荡，委地相因依。

行止谅有敛，蚤暮同所归。百年总行旅，安用长歔欷。

羲和无东回，安乐诚几希。眇焉泣岐子，人远事己非。

飘飘山水间，志愿良不违。朝多清风来，暮多繁星辉。

古称太史公，千载钦嘉徽。
寄兴化徐尉二首 其二
陈造（宋代）

自折河桥柳，何人慰寂寥。一书宁用靳，两舍未为遥。

瓜戍装应趣，荆扉兴自饶。回头五云处，犹肯访渔樵。
送邹鲁望赴北流令
周伯琦（元代）

经筵冠佩尽名流，邹子明经众所优。出宰遐方非小绌，荣亲晚节更何求。

云明五岭千重驿，风送三江一叶舟。元戴功名皆分内，榕阴深处是容州。
郑继之馆内积雪为小山戏作长句
薛蕙（明代）

君不见少谷子，饥寒卧病长安里。长安腊月雪一丈，怪尔朝来何技痒。

陵晨扫雪为小山，数峰突出窗户间。我时过门访子入，子也阶前荷锄立。

乱垂散发杂尘垢，斜挽短衣半沾湿。忆子前年览吴越，东游四明寻禹穴。

惯矜赤脚踏层冰，苦觅黄精斸山雪。平生好奇心未已，今朝作戏聊复尔。

斲冰积雪止俄顷，走海驱山宛相似。仄崖崩壁色悽怆，玉膏乳窦阴森爽。

磊砢初惊大禹凿，戍削翻疑巨灵掌。君不见五侯甲第当此时，红罗斗帐流苏垂。

铜盘烧爉綵云散，玉袖拂面香风吹。吁嗟如子何为尔，低眉蹙頞冻欲死。
拟古诗十九首 其七
王夫之（明代）

太阳敛西晖，纤月出云际。夕风改晨色，群星相连缀。

征鸟怀故栖，遥天方远逝。巢燕依梁宇，流萤漾池砌。

念我结发游，纳交相砥砺。去者日以疏，遗我成孤赘。

宵露不及晨，馀霜无久丽。自非金石心，谁能永匏系。
盘洲杂韵上 山茶
洪适（宋代）

平泉穷胜事，南守送名花。寓意惩多爱，劳人召怨嗟。
赋旭庵
曾爟（明代）

晨光散馀霭，大明丽东方。伊人慎修为，从容整冠裳。

四檐萃虚白，开卷思遑遑。寸阴惜轻逝，宴安当预防。

天君贵操存，待旦知自强。矫首对初晖，盎然乐无央。

孰云虎臣裔，践迹能升堂。勖哉勿异途，黾勉趍周行。
已酉上元诗同日立春
胡仲弓（宋代）

又是京华见上元，一番灯火夺春寒。
花蛾巧剪禁风扑，彩燕新裁带月看。
客里无家愁对酒，吟边索句夜凭栏。
寄言云雨休相妒，天下人人欲纵观。
过庐陵
黄师参（宋代）

昔年楼迹处，今访不知门。华屋半尘土，故人馀子孙。

少留谁共语，欲去转销魂。落日江楼望，江山空复存。
题涌月亭二首
黄子善（宋代）

沧波空碧接青天，潮满江平月正圆。
风颭浪花来不尽，水涵轮影去无边。
舟中赏客方酣寝，窗下书生犹未眠。
我欲携琴频访戴，越吟应许夜深传。
酬潘县尉
王之道（宋代）

尧明文采灿星宿，子全道义高金玉。
伤哉二子不可见，墓上悲金号拱木。
逢君论在友话偶及，令我吞声为渠哭。
因渠感君不我鄙，远寄锦囊诗一轴。
有如贝阙罗珠玑，东攫西拿厌吾欲。
又如康衢走骐骥，朝越暮燕惟尔逐。
匹夫获罪坐怀璧，谁使诠夜光冲蔀屋。
仲尼知本故称水，请看县崖泻飞瀑。
我从二子方弱冠，挽仰三母同转毂。
壮年登第今已老，碌碌无奇堪齿录。
羡君节操似松筠，雪里高标仍绝俗。
已将义命等穷途，肯为身名强荣辱。
高情慷慨怜衰晚，妙名纵横丐膏馥。
开缄反复读数过，骨竦毛森头觳觫。
施隆报蔑君勿诮，明月轻投得鱼目。
人生遇合会有日，行矣鸣驺入空谷。
燮调元化坐庙堂，长使斯民歌鼓腹。
初春书怀
陆游（宋代）

耄及光阴古更稀，自今惟有数期颐。
食观本草虽多事，醉读离期自一奇。
物外有人闲始见，山中可乐老方知。
武陵好在桃千树，短棹相寻亦未迟。
半山寺三首
杨万里（宋代）

霜松雪竹老重寻，南荡东陂水自深。
凤去宅存谁与住，不如作寺免伤心。
句
李正封（唐代）

三月后方有，百花中更无。
酬乐天请裴令公开春加宴
刘禹锡（唐代）

高名大位能兼有，恣意遨游是特恩。二室烟霞成步障，

三川风物是家园。晨窥苑树韶光动，晚度河桥春思繁。

弦管常调客常满，但逢花处即开樽。
女冠子 夏景
柳永（宋代）

火云初布。迟迟永日炎暑。浓阴高树。黄鹂叶底，羽毛学整，方调娇语。

薰风时渐动，峻阁池塘，芰荷争吐。画梁紫燕，对对衔泥，飞来又去。

想佳期、容易成辜负。共人人、同上画楼斟香醑。恨花无主。

卧象床犀枕，成何情绪。有时魂梦断，半窗残月，透帘穿户。

去年今夜，扇儿扇我，情人何处。
即目
李商隐（唐代）

地宽楼已迥，人更迥于楼。细意经春物，伤酲属暮愁。

望赊殊易断，恨久欲难收。大势真无利，多情岂自由。

空园兼树废，败港拥花流。书去青枫驿，鸿归杜若洲。

单栖应分定，辞疾索谁忧。更替林鸦恨，惊频去不休。
俗叹
方回（元代）

六十余年老病身，少曾识破世间人。
俗棋幸胜元无着，市药多间总不真。
傅粉涂脂何可近，藏机伏阱未须嗔。
莲华岳顶看秋月，莫向长安踏市尘。
复字闲咏六言绝句（五首）
张含（明代）

人世匆匆扰扰，天道汩汩悠悠。
但得钓渔避世，从教屠狗封侯。
再次韵酬答
许及之（宋代）

弟官辟廱邻藏室，肤如凝脂眼如漆。人言自是仙中人，何乃反求还白术。

少年苦学知苦心，心为发根宜早侵。黑间见白犹堪镊，白既还短难胜簪。

我老闭门师不二，病足挛拳百药试。草玄尚白从客嘲，摅尾奋鳞任宾戏。

我闻医国为上医，子方诚良盍济时。百二之名殽函固，谁与问津君当知。
水调歌头（送赵文仲龙学）
吴潜（宋代）

宛水才停棹，一舸又澄江。岩花篱蕊开遍，时节正重阳。唤起沙汀渔父，揽取一天秋色，无处不潇湘。有酒时鲸吸，醉里是吾乡。

济时心，忧国志，问穹苍。是非得失，成败何用苦论量。年事飞乌奔兔，世事崩崖惊浪，此别意茫茫。但愿身强健，努力报君王。
天童玲珑岩
楼钥（宋代）

扪萝历栈上层峰，寖觉芒鞋踏半空。
七窍几时开浑沌，八窗无半不玲珑。
已欣古洞容身过，直恐丹丘有路通。
俯视人间懒归去，拂衣径欲御天风。
作雪
陆游（宋代）

雪云寒不动，林鸟噤无声。
病起衰何剧？囊空醉不成。
中原乱方作，弱虏运将平。
台省多贤俊，常谈媿老生。
公安送韦二少府匡赞
杜甫（唐代）

逍遥公后世多贤，送尔维舟惜此筵。
念我能书数字至，将诗不必万人传！
时危兵甲黄尘里，日短江湖白发前。
古往今来皆涕泪，断肠分手各风烟。
谹父出示倅木犀诗次韵
王洋（宋代）

黄姑斸月种文犀，落向三秋月满时。
岩邑疏封兄弟国，铜瓶分派子孙枝。
汉宫明艳涂娇额，仙鼎珍丹散漉篱。
好趁灯花同报喜，黄间金粟正相宜。
夜闻风声归思浩然
邓剡（宋代）

西风响高树，乡梦去帆前。稚子衡门下，先茔乱叶边。

老来多一出，归去恰经年。海燕巢何晚，秋期落尔先。
偈颂一百二十三首
释普度（宋代）

普天寒色，大地为炉。
但见清风壁立，不知石烂松枯。
丹霞烧木佛，因甚院主堕眉须。
若无这些火种，讨甚碧眼老胡。
赠晖书记晖有伯时所画马甚奇
李彭（宋代）

脱尽膏粱气，秖馀云壑姿。囊中支遁马，笔下惠休诗。

木末鸟还语，花边蝶浪窥。平章赖公等，吾病不能奇。
蓦山溪
宝月（宋代）

清江平淡，疏雨和烟染。春在广寒宫，付江梅、先开素艳。年年第寒，相见越溪东，云体态，雪精神，不把年华占。

山亭水榭，别恨多销黯。又是主人来，更不辜、香心寒点。题诗才思，清似玉壶冰，轻回顾，落尊前，桃杏声华减。
支遁相马图
赵秉文（金朝）

支郎天机深，世故一马中。向来蔬笋气，寓物一洗空。

眼前无骐骥，远目送归鸿。僧中有良乐，万里籋云风。
次韵连通州祷雨弥勒像二绝句
项安世（宋代）

田父占云控血诚，治中得句写江清。
若为古堰千龟裂，得似词源万斛倾。
奉陪严陵史君杨校书囊山夜话一别数月欲再见
林亦之（宋代）

乡廛一语竟何曾，却向他州逢李膺。
白马千山缘矍相，朱幡四海有严陵。
鹅湖犹记通宵雨，虎石还同半夜灯。
素发相看才两度，不知再见几时能。
杂咏下 隐雾轩
洪适（宋代）

平昔慕文豹，管窥才一斑。谁言披宿雾，吾欲老兹山。
脱窗间蜂有感二首
钱时（宋代）

爱物仁民不两途，吾心到处是工夫。
今夫天下为民牧，一日能全十命无。
寄紫微高侍郎三首 其二
岳珂（宋代）

人生忧患偶同时，曾见惊尘傍紫微。坡老鹘巢尚堪俯，周郎羽扇想重挥。

望风自绝胡南牧，齧雪应迟使北归。从此青油欠筹画，上方虚己听宵衣。
杂诗二首 其二
祝简（宋代）

榴花娇欲斗罗裙，石竹开成碎缬文。更有戎葵亦堪爱，日烘红脸酒初醺。
感怀
芮复传（清代）

回翔浙水遍西东，三十年来梦觉中。拄笏看山真落落，抽帆到岸太匆匆。

灵龟以甲难辞灼，慧鸟能言枉入笼。纵有才华宜自惜，当春试看擘花风。
高士咏。樊先生
吴筠（唐代）

巢父志何远，潜精人莫知。耻闻让王事，饮犊方见移。

不欲散大朴，焉能为尧师。炼真自轻举，浮世何足遗。
和韵题茧庵
许及之（宋代）

荣枯翻覆手，生死出入息。那将有限身，苦作无俚画。

譬彼三眠蚕，已足三食力。作茧聊自藏，随化各有适。

石椁翁固痴，锸埋儿作剧。忆昨办同穴，物理念终极。

斸地号茧窝，开径延友益。今闻梅山作，真得曹溪滴。

袖手将诗坛，忘形规寿宅。达观接前脩，美意非毒腊。

智愚虽相较，今古归一识。何当访此老，同为逆旅客。
和韩子温韵时在九江
曹勋（宋代）

千里寻真一老翁，南楼樽酒喜相同。
却愁一笑还分袂，定与江汉日夜东。
次韵奉酬李似之见赠
李纲（宋代）

吾宗才气世无双，用与时行舍亦藏。殿陛同瞻龙衮绣，螭坳继染御炉香。

紫荷持橐将清禁，贝叶翻经见宝坊。仄席正思经济手，伫观趣召侍颙昂。
睢阳双忠庙诗
张方平（宋代）

烈士趋死易，黜己下人难。况乃持柄位，而当功名间。

天宝唐中圮，大盗起幽蓟。伐鼓倾中州，意有摧枯易。

桓桓许公远，持节睢阳郡。孤垒扼贼冲，攻急势危窘。

张公何壮哉，雍丘以众来。誓将同忠义，分持虏羹杯。

慷慨二丈夫，感诺明悲吁。对举两手起，力与扶中区。

空郊乘垝垣，赋锋四周攒。万夫齐一心，就死无悔颜。

夫岂威令使，化公心如丹。兵尽粮饷绝，重围气逾烈。

龙枯无一勺，虎腾坠穷穴。帐下万金士，霁云特雄杰。

乞师贺兰府，啮指如枯檗。七日哭秦庭，何谢楚臣节。

邻藩救不来，呱呱守埤哀。天胡不我吊，竟使孤城摧。

沈痛数忠良，委骨鲸与豺。王师遂破贼，天王归京国。

持久全江淮，实由二公力。遗烈在宋人，食公河之津。

我闻唐天子，命远守宋民。张公何为者，单车投远舍。

开门授之柄，引己出其下。张公仁且英，节义无与程。

但初无睢阳，此功将安成。顾岂沮大节，而下张公名。

意欲觉后来，知人为贤明。
临江仙（呈祖禹十六叔）
晁补之（宋代）

尽说彭门新半刾，昆吾剸玉如泥。功名余事不须为。才情诗里见，风味酒边知。

好在阿咸同老也，青云往岁心期。千钟百首兴来时。伯伦从妇劝，元亮信儿痴。
小重山 珊瑚木难卷二
束从周（元代）

杨柳丝丝两岸风。前村溪路远，小桥通。人家依约水西东。舟一叶，移过荻花丛。清景迥涵空。好山青未了，暮云重。是谁惊起几征鸿。天然趣，却在画图中。
洛阳堰闲行
白居易（唐代）

洛阳堰上新晴日，长夏门前欲暮春。

遇酒即沽逢树歇，七年此地作闲人。
鲁墟行
苏泂（宋代）

今兹水用事，檐雨四十日。
祷祈遍群望，鱼解入家宅。
小民例煎遍，在在绝粒食。
圣人制邦国，休养觊生活。
本根者州县，父母资牧伯。
夫何失其理，致使为盗贼。
犯之复无赦，恐负天地德。
昨来诸暨变，本以鹾故得。
有司屡杀戮，势欲与之敌。
民生各良性，岂独肆凶慝。
饥寒遍于后，妻子时动色。
那知刀锯威，乃甚沟壑厄。
市人起相战，争利初殴击。
吾非志剽掠，解后有其迹。
王官亦人耳，闻此宜隐恻。
不然罹宪网，无暇谋复出。
呜呼不得已，天下盖非一。
横尸类难狗，斩刈遽狼藉。
颇闻动官军，馀党收捕急。
傥非劝本务，有死民不易。
是时天复雨，省宰到层毕。
夫民使之饱，不饱亦吾匹。
丁宁善其生，泪下死魂魄。
重题后池
皮日休（唐代）

细雨阑珊眠鹭觉，钿波悠漾并鸳娇。

适来会得荆王意，只为莲茎重细腰。
洞庭春色（生日谢同官六月八日）
魏了翁（宋代）

四十之年，头颅如此，岂不自知。正东家尼父，叹无闻日，鄹人孟正，不动心时。顾我未能真自信，算三十九年浑是非。随禄仕，便加齐卿相，于我何为。

人间郁蒸难耐，谁借我五万蒲葵。上玉台百尺，天连野□，□楼千里，江射晴晖。此意分明谁与会，但时把瑶笙和月吹。吾归矣，有鸿相与和，鹤自由飞。
临江仙
卢祖皋（宋代）

跨鹤云间犹未久，风流全胜年时。唤回和气上梅枝。酒边春市动，琴外画帘垂。

长是细吟攻愧寿，还歌连桂新词。早催凫舄向南飞。一官传鼎鼐，四海看埙篪。
金沙井
董嗣杲（宋代）

沙漾金星涌活泉，虚堂龙染德馨悬。
朱绳汲冷梅林外，翠甃围凉桂洞前。
石鼎煮茶非异事，井阑镌字是何年。
西南云拥仙人屋，品酌今谁想乐天。
兰陵王 壬子仲春来别石巢，用美成韵
程颂万（清代）

女墙直。回阚山亭路碧。东风紧、饥弄画眉，飞扑帘旌旧红色。

无家任去国。谁识。寻巢旧客。云岩畔，双柳胜人，发亸春梳谩寻尺。

迟徊见欢迹。几刬腊堆屏，翻酒莹席。幮书鼠与蟫交食。

更钿阁脂渗，绣床绒乱，惊魂飞似箭过驿。剩堂阖南北。

凄恻。素尘积。又故燕伤心，来话岑寂。兼旬欲去无情极。

黯近戍挝鼓，废楼闻笛。铜龙宵涸，似送我，泪慢滴。
次韵和邓慎思谢刘明复重画道林秋景二首
孔武仲（宋代）

以诗博画虽不费，要秋得冬如未完。
恍疑霰雪满天地，惨若暮气迷峰峦。
夜堂高张醉魂醒，暑馆偶窥吟魄寒。
笔端直与造化会，莫作人间毫素看。
欲为金陵之行而未果
晁说之（宋代）

旧有山川旧夕阳，新秋新泪两茫茫。
金陵王气知何在，玉树後庭闻已芳。
情到义山能发问，事经小杜亦多伤。
未须便作杨舲汁，即见元戎净入荒。
次前韵酬罗思义
王庭圭（宋代）

君章梦吞五色翼，未羡充宗得文石。远孙词采亦班班，复见光芒动奎壁。

我住江南君住北，北人今作江南客。论诗争胜类摴蒱，一喝成卢子俱黑。
代淮南王二首 其二
鲍照（南北朝）

朱城九门门九开。愿逐明月入君怀。入君怀。结君佩。

怨君恨君恃君爱。筑城思坚剑思利。同盛同衰莫相弃。
浣溪沙 其一 花院奉觞
杨芸（清代）

柳影风丝拂绮兰。持觞争奉北堂欢。鹊炉香暖绣屏闲。

小院轻寒偎碧树，胆瓶新水映红兰。不禁惆怅忆家山。
八咏诗 岁暮愍衰草
沈约（南北朝）

愍衰草。
衰草无容色。
憔悴荒径中。
寒荄不可识。
昔时兮春中。
昔中兮春风。
含华兮佩实。
垂绿兮散红。
氛氲鳷鹊右。
照耀望仙东。
送归顾慕泣淇水。
嘉客淹留怀上宫。
岩陬兮海岸。
冰多兮霰积。
烂熳兮客根。
攒幽兮寓隙。
布绵密于寒皋。
吐纤疏于危石。
既惆怅于君子。
倍伤心于行役。
露缟枝于初旦。
霜红天于始夕。
雕芳卉之九衢。
霣灵茅之三脊。
风急崤道难。
秋至客衣单。
既伤檐下菊。
复悲池上兰。
飘落逐风尽。
方知岁早寒。
流萤暗明烛。
雁声断纔续。
萎绝长信宫。
芜秽丹墀曲。
霜夺茎上紫。
风销叶中绿。
山变兮青薇。
水折兮黄苇。
秋鸿兮疎引。
寒鸟兮聚飞。
径荒寒草合。
桐长旧岩围。
园庭渐芜没。
霜露中沾衣。
愿逐晨征鸟。
薄暮共西归。
题罗御史诗
牟巘五（宋代）

谏草诗篇好护持，又吟蜀井竹西时。
携将高节堂前去，题作云苍也更奇。
白牝蛟 其一
徐渭（明代）

宝山门外白蛟宫，独处千年不嫁雄。顿顿涡涎垂燕子，殷殷霹雳懒蜈蚣。

风权近属谁家掌，日本频由尔路通。一语稍嗔酬恶雨，量无周处在军中。
何家港舍舟步至新河口 其一
崔敦礼（宋代）

夹岸芦蒿障日微，拍堤波浪溅人衣。隔江唤得渔船过，贯柳双鲈自买归。
广济寺
吕陶（宋代）

十年佛迹留于此，屈指山门皆所无。今日清诗重褒述，禅林又复有犀渠。
六月十三日德兴道中苦热小憩林下偶成
韩雍（明代）

高堂广厦六月寒，我虽逸居忧素餐。炎风烈日道路难，我虽驱驰心始安。

却怜仆夫力已殚，流浆满背何曾乾。马头红尘滚雕鞍，四蹄汗血尤汎澜。

使我目睹心悲酸，停车解辔聊盘桓。九州无人服冰丸，苍生多少颜无欢。

我欲大布云阴宽，吁嗟不能生羽翰。
中秋夜雨
朱松（宋代）

秋云定何心，忍翳今夕月。尚嫌微点缀，况乃都漫灭。

他日任氛霾，数日望清澈。倦投衲子窗，竹雨听骚屑。

对床不成梦，有酒那能设。萤飞矜意气，虫语转幽咽。

心知层阴表，皎皎玉轮洁。何当凌倒景，徙倚玩飞辙。
同汪信道过南塘
钱时（宋代）

平波漫漫拂垂杨，野草幽花满路香。
杜宇初啼春未老，又扶山轿过南塘。
塞上寄内
崔融1（唐代）

旅魂惊塞北，归望断河西。春风若可寄，暂为绕兰闺。
题大安壁
朱晞颜（宋代）

万里同为客，秋悲未易禁。萍蓬乡国梦，松竹岁寒心。

霜叶青红乱，云山紫翠深。何时锦屏下，樽酒话尘襟。
放鱼
韩维（宋代）

时哉清川鱼，罗此钩网牵。
稚子捧盘至，鳞采金翠骈。
一感仁得意，泳我清泠泉。
晨跳翻绿萍，暮息依白莲。
脱身刀俎间，永以终尔年。
唯昔郑国侨，亦尝叹悠然。
以方斯可欺，孟子称其贤。
永怀古人懿，屡叹春风前。
登祝融峰题上封寺二首 其一
刘摰（宋代）

磴险梯危路忽穷，胜游须到祝融峰。九千丈外云间寺，一万年馀石上松。

引手莫高疑触斗，临池毋久恐兴龙。此山惜与中都远，未得君王检玉封。
题周孝侯庙
李纲（宋代）

周侯高节冠千古，志气刚明乃如许。剑斩长桥戟尾蛟，刺杀南山雪毛虎。

归来一听闾里言，折节宁辞远游苦。学成名立世共惊，徇国忘身乃其所。

至今血食荆溪滨，庙猊崇深日箫鼓。我来再拜仰遗像，思古伤今怅谁语。

君不见淮阴跨下已亡奇，哙等何羞与为伍。
义宁华岩洞和纯阳真人 其二
方信孺（宋代）

跨鹤曾来不记年，洞中流水绿依然。紫箫吹彻无人见，万里西风月满天。
陈侍郎宅观花烛
徐铉（宋代）

今夜银河万里秋，人言织女嫁牵牛。佩声寥亮和金奏，

烛影荧煌映玉钩。座客亦从天子赐，更筹须为主人留。

世间盛事君知否，朝下鸾台夕凤楼。
牧童歌十首
蒲寿宬（宋代）

隔溪骑度水，浮去似鸱夷。
莫话五湖事，且看牛背儿。
辛巳岁晚上坟
陈藻（宋代）

偶然空手出州城，薄有田园住福清。晚得次男陪笔砚，秋随举子省坟茔。

过淮不拟成僧去，挂纸谁能接迹行。多少陇头无祭祀，此来犹喜剩馀生。
句 其四
刘筠（宋代）

崎岖一乘传，憔悴五羊皮。
送安常簿
陈杰（宋代）

怪来留滞久，世尚识斯人。
雨露元深厚，龙蛇互屈伸。
定无绵蕞习，富有治安陈。
华要方从始，青云自立身。
瓦炉
冯时行（宋代）

六籍圣贤心，归来还下帷。
老瓦烧柏子，冉冉度游丝。
侏儒饱欲死，灵均自长饥。
尘言污人耳，夜来洗涟漪。
更欲清鼻观，引手时一披。
知我其惟天，不须对愚溪。
题寒食花
释怀深（宋代）

寒食花无数，寂寥草莽同。只因颜色少，留得老山中。

少艳人稀赏，无香蝶不知。人心尚红紫，争看醉西施。
次韵子瞻和渊明饮酒二十首
苏辙（宋代）

淮海老使君，受诏行当至。
当官不避事，无事辄径醉。
平生自相许，兄先弟亦次。
东南岂徒往，多难嫌暴贵。
白首六卿中，嚼蜡那复味。
元夕梦凤城何旦符
何转书（明代）

忆昔潇湘回，逢君凤城北。阖门尽簪组，从龙各效职。

纨裤越关河，星坛谈社稷。元夕叨连骑，千金买一刻。

赠我紫罗衾，文锦鸳鸯织。时不解欢娱，气热长唧唧。

岂期天步艰，颠覆生叵测。我从三岛行，君亦六月息。

岁月多拙为，九年不报德。岌岌寡情意，心为世所克。

丁兹大殃咎，百口半死贼。国破家与亡，甘心久不惑。

独哭诸先茔，尽没狐狸棘。灯烛夜绵绵，风木魂恻恻。

辕门鼓角哀，朔气冻云黑。一夕两梦君，频见好颜色。

髣髴旧书床，殷勤为作食。倏尔同御风，并假青鸟翼。

蹋足过沧溟，几为蛟龙得。醒来汗在衣，残焰空四壁。

起立细寻思，始知梦所历。含毫纪短词，哽咽泪沾臆。

兄弟天一涯，妻孥寓殊域。构草临西湖，石田漫耕植。

叹此梦中身，妒彼沙边鶒。去日不可追，来日渐相逼。

指顾又秋风，使我目先拭。寒燠近不时，加餐当努力。
皇初平牧羊图
郑思肖（宋代）

兄弟参商四十春，金华山里问斜曛。相逢不是牧羊客，白石颟顸冷笑君。
大雪与同舍生饮太学初筮斋
陈东（宋代）

飞廉强搅朔风起，朔雪飘飘洒中土。雪花着地不肯消，亿万苍生受寒苦。

天公刚被阴云遮，那知世人冻死如乱麻。人间愁叹之声不忍听，谁肯采摭传说闻达太上家。

地行贱臣无言责，私忧过计如杞国。揭云直欲上天门，首为苍生讼风伯。

天公倘信臣言怜世间，开阳阖阴不作难。便驱飞廉囚下酆都狱，急使飞雪作水流潺潺。

东方日出能照耀，坐令和气生人寰。
浣溪沙（和蒋丞端午竞渡）
李弥逊（宋代）

箫鼓哀吟乐楚臣。牙樯锦缆簇江D54E。调高彩笔逞尖新。

江角逢时伤老大，莫辞卮酒话情亲。与君同是异乡人。
除日
韦应物（唐代）

思怀耿如昨，季月已云暮。忽惊年复新，独恨人成故。

冰池始泮绿，梅援还飘素。淑景方转延，朝朝自难度。
澎湖杂咏 其十一
陈廷宪（清代）

待雨凭天插地瓜，不知秧稻可开花。若非戍米源源济，万灶几无粒食家。
士安饮我数杯至观音院才醒闻滩声泉响因留短
蔡襄（宋代）

林外滩声砌下泉，冷冷幽响静中传。
朝衫却染京尘去，争得夫君醒醉眠。
重阳日有作
杜荀鹤（唐代）

一为重阳上古台，乱时谁见菊花开。偷撏白发真堪笑，

牢锁黄金实可哀。是个少年皆老去，争知荒冢不荣来。

大家拍手高声唱，日未沈山且莫回。
春郊独步
徐寅吉（清代）

半面山滩半水滨，携筇得得独寻春。桃争映面怜新雨，柳欲扬眉认故人。

茅屋几家成小集，芳郊一路绝纤尘。牧童指点平桥路，草软花稠近禊辰。
火焰山
吴承恩（明代）

火焰山遥八百程，火光大地有声名。
火煎五漏丹难熟，火燎三关道不清。
时借芭蕉施雨露，幸蒙天将助神功。
牵牛归佛休颠劣，水火相联性自平。
宿渔家
刘威（唐代）

竹屋清江上，风烟四五家。水园分芰叶，邻界认芦花。

雨到鱼翻浪，洲回鸟傍沙。月明何处去，片片席帆斜。
送沈寺丞知南昌县
司马光（宋代）

长江湛湛带枫林，古木寒云县寺深。
老吏不能容狡狯，细民无寺有冤侵。
洪崖丹井闻犹在，徐孺衡门说可寻。
宁寺淹留如宝剑，更令牛斗气沉沉。
月
张南史（唐代）

月，月。暂盈，还缺。上虚空，生溟渤。散彩无际，

移轮不歇。桂殿入西秦，菱歌映南越。正看云雾秋卷，

莫待关山晓没。天涯地角不可寻，清光永夜何超忽。
玉唾壶
岳珂（宋代）

古来玉唾壶，歌罢壶为缺。
忧时一片心，常惜志士烈。
{左辟右鸟}鹈莹出昆吾刀，截肪温润如世膏。
悲歌声动行云高，何爱一阕称世豪。
马生冀州北，未省能伏枥。
骨拳鬃秃刓四蹄，凤膺赭汗人不知。
夕阳芳草雇影嘶，犹忆振鬣天山西。
可怜岁华暮，万里瑶池路。
盐车辘辘逾太行，夜然枯草昼服箱。
上天振策无王良，徒有此志今未忘。
荆山韫明月，良工斲不彻。
抱璞昔三刖，曾泣卞和血。
既斲复毁不可磨，尊前对酒听浩歌。
唾壶虽缺璞更多，骐骥不生奈老何。
题画梅
释善珍（宋代）

羌笛谁将花外吹，十年心事暗香知。
夜寒瘦影侵衣袖，月满阑干独倚时。
杏花天·牡丹昨夜方开遍
辛弃疾（宋代）

牡丹昨夜方开遍。毕竟是、今年春晚。荼付与薰风管。燕子忙时莺懒。多病起、日长人倦。不待得、酒阑歌散。副能得见茶瓯面。却早安排肠断。
琼花
宋伯仁（宋代）

莫讶重栽聚八仙，几经边警亦堪怜。
珠帘十里春狼藉，且把天香作旧年。
忆王孙
汪元量（宋代）

上阳宫里断肠时。春半如秋意转迷。独坐沙窗刺绣迟。泪沾衣。不见人归见燕归。
和虞退夫见贻生日诗韵
魏了翁（宋代）

范蒋诸贤友义申，肩吾见说倍精神。
年来人物寥寥甚，更忆浦城人姓真。
未优堂杂咏 其一
严而舒（明代）

万里祥州令，微名寄此身。赤心能信我，白眼任他人。

俗古鸣晨铎，城偏撤夜巡。似兹含鼓意，卧治不须论。
浣溪沙·赋清虚
辛弃疾（宋代）

强欲加餐竟未佳。只宜长伴病僧斋。心似风吹香篆过，也无灰。
僧上朝来云出岫，随风一去未曾回。次第前村行雨了，合归来。
又云新铸鬴斛与今太府寺尽及权衡若合符契复
司马光（宋代）

裁筩累黍久研精，况复新修鬴斛成。
岂校忽微争口语，本期淳古变人情。
即言乐律符今尺，但恐箫韶似郑声。
若欲世人俱信服，凤皇再集颍川城。
梅花集句 其二
郭豫亨（元代）

刻玉雕琼作小葩，湿云黯澹雪横斜。半开半落缘谁事，和影和香属我家。

数抹晚霞怜野笛，一泓流水度寒沙。吟边苦思无佳句，立尽斜阳数过鸦。
南京察院连日阴
王缜（明代）

十月连朝雨未晴，朔风追伴作寒声。夜深灯火愁无赖，日近江寒梦较清。

从古庙堂先足食，而今何处可无兵。剧思安得如充国，屯作三边万里城。
己卯十月一日至燕越五日罹狴犴有感而赋 其十三
文天祥（宋代）

两月缧囚里，一年忧患馀。疏因随事直，忠故有时愚。

道在身何拙，心安体自舒。近来都勘破，人世只蘧庐。
寄题象耳寺
田锡（宋代）

二十年前会忆游，彭亡渡口泊孤舟。
一程林下登山路，百尺谿边汲水楼。
磬韵似烟和烛袅，松声如雨入窗流。
别来往事都成梦，誰寄篇章问恵休。
天仙子
韦庄（唐代）

怅望前回梦里期，看花不语苦寻思。露桃宫里小腰枝，

眉眼细，鬓云垂，惟有多情宋玉知。

深夜归来长酩酊，扶入流苏犹未醒。醺醺酒气麝兰和，

惊睡觉，笑呵呵，长笑人生能几何。

蟾彩霜华夜不分，天外鸿声枕上闻。绣衾香冷懒重熏，

人寂寂，叶纷纷，才睡依前梦见君。

梦觉云屏依旧空，杜鹃声咽隔帘栊。玉郎薄幸去无踪，

一日日，恨重重，泪界莲腮两线红。

金似衣裳玉似身，眼如秋水鬓如云。霞裙月帔一群群，

来洞口，望烟分，刘阮不归春日曛。
龙湾秋夜
林希逸（宋代）

旅泊秋将暮，行吟夜向中。独星明似月，重露冷于风。

游历书何有，飞扬醉自雄。时闻边耗近，忧愤气填胸。
题危见心所藏陈常庵水月障及松鹤芦雁各一首
艾性夫（元代）

风吹黄沙石碛冷，霜苇无声弄寒影。
兵尘隔断衡阳云，溪藤卷送潇湘景。
芦花雪老菰米秋，芙蓉露下天悠悠。
阿奴呼起字不断，写出万斛江南愁。
和孙同年卞山龙洞祷晴
苏轼（宋代）

吴兴连月雨，釜甑生鱼蛙。
往问卞山龙，曷不安厥家。
梯空上巉绝，俯视惊谽谺。
神井涌云盖，阴崖垂藓花。
交流百道泉，赴谷走群蛇。
不知落何处，隐隐如缫车。
我来叩石户，飞鼠翻白鸦。
寄语洞中龙，睡味岂不嘉。
雨师少弭节，雷师亦停挝。
积水得反壑，稻苗出泥沙。
农夫免菜色，龙亦饱豚豭。
看君拥黄紬，高卧放晚衙。
偈颂一百一十七首
释绍昙（宋代）

万金包裹烂泥团，不惜当场撮弄看。
败阙遭人窥觑了，末梢依旧被渠瞒。
呆官人三绝 其二
王柏（宋代）

冷面无惭色，真心不脱空。虽然呆在我，终是与人忠。
辛酉大雪戏成二诗以千山鸟飞绝万迳人踪灭为
周麟之（宋代）

复帐蕤香篝，绮度罗妓围。
焉知荜门子，清哦袖鹑衣。
腊白三日寒，遽使昼掩扉。
愁思已如话，共作风絮飞。
次韵和孔周翰侍郎洪州绝句十首 其二
郭祥正（宋代）

渔船归尽晚江空，只有杨花罥细风。多少春愁与春恨，为君都付酒杯中。
宫词
王仲修（宋代）

尧舜慈仁性自然，爱民如子食为天。
都门瑞雪深盈尺，彤管应书大有年。
送汤义仍授南太常
游朴（明代）

金陵亦是汉西京，君去应专作者名。长信旧传司马赋，奉常新拜叔孙生。

三山落日移吟舫，六代流风入醉觥。惆怅同心不同往，暮云空傍大江横。
奉和魏仆射秋日还乡有怀之作
苏颋（唐代）

南宫夙拜罢，东道昼游初。饮饯倾冠盖，传呼问里闾。

树悲悬剑所，溪想钓璜馀。明发辉光至，增荣驷马车。
金刚随机无尽颂 其一 威仪寂静分第二十九
释印肃（宋代）

无所从来去，法身非住处。充满十方空，言说非本据。
甲寅九月末雨至十月二十三日得晴闻是日六飞
郑刚中（宋代）

蜜雨重阴一月馀，似闻虏马又长驱。
怪来林外升晴日，已奏江边报捷书。
水龙吟·谒张子房祠
朱彝尊（清代）

当年博浪金椎，惜乎不中秦皇帝！咸阳大索，下邳亡命，全身非易。纵汉当兴，使韩成在，肯臣刘季？算论功三杰，封留万户，都未是，平生意。
遗庙彭城旧里，有苍苔断碑横地。千盘驿路，满山枫叶，一湾洞水。沧海人归，圯桥石杳，古墙空闭。怅萧萧白发，经过揽涕，向斜阳里。
送朱南山开蜀阃
柴望（宋代）

殿上传宣内引官，一封历历奏忠肝。
八千里路先声至，百万都忠夹道观。
节度晋公先授钺，淮阴韩信旧登坛。
擎天正要中流柱，莫拟忠间蜀道难。
步虚辞五章
姚燮（清代）

中宸冂冂，华凤若棽。五烟顿辔，虹洞玉岑。太微紫晨，石髓九斟。

明婳其眷，玄罗在心。金鹅鍊魄，吐阳纳阴。容裔蹈廓，灵风振衿。

天梁旭卉，谁叩飞音？

返观出冥，流精藻朗。铁鷟挂林，海月初上。沆瀣四浮，逼入泱漭。

西瀛不峰，琉璃平掌。摛乎空荃，恣意为往。水碧正腴，凤实盈盎。

桐柏帝之，载稽臣颡。胎之息之，真元曷攘？

窃汞于牝，泄牡以铅。龟蛇聃聃，独游古天。天暧不翠，中黄纳绵。

兰睇皛射，流云亦嫣。灵蜕非蜕，蜕乎自然。玉台九霄，丹田九渊。

九九合一，离斡坎旋。逆添顺补，变幻坤乾。羌有至人，孩抱黍圆。

欲名其妙，名难妙诠。

荃宰恬漠，醲化协舆。燕履所蹑，空香可摅。昌容携瑟，陵阳弄珠。

九籥气升，神楼未墟。三素承箓，龙峤束书。清姑告退，玄脩准初。

超轶埃壒，旁薄太无。藏息在踵，苍颜转枯。冥寂忘相，生命天俱。

灵对当咫，眇默与依。玉雷填填，流声太希。太希惟夷，而遁于微。

搏虽不得，讵忧其违？动以神摄，止以性追。追摄迭嬗，命固气培。

魂隐孰蔀，魄著孰亏？郁单赤明，朝往夕回。三景之景，有几无倪。

无倪为倪，非想亦非。元化混沌，至道无为。载稽臣颡，曷由赞辞？
安之叔盗后为素求诗以此寄之
郑刚中（宋代）

青黄固非瞽者事，五色亦解盲人目。皆知鬼瞰高人家，争欲相夸造华屋。

吾门今已似参元，更喜吹箫有名叔。枢蓬牖瓮编此居，憎视纷华如桎梏。

凝尘满席一炉香，不以色界为可欲。自非纯白不受垢，脱洗安能异流俗。

我方草草排数椽，随分鹪鹩一枝足。檐前但许风月到，门外不妨松竹绿。

其他世幻何足云，自古贤人在岩谷。
赠写真刘琮 其二
王庭圭（宋代）

布袜青鞋倚瘦松，我生骨相真生穷。烦君画著渔船上，刺入卢江烟雨中。
母别子
白居易（唐代）

母别子，子别母，白日无光哭声苦。
关西骠骑大将军，去年破虏苦策勋。
敕赐金钱二百万，洛阳迎得如花人。
苦人迎来旧人弃，掌上莲花眼中刺。
迎苦弃旧未足悲，悲在君家留两儿。
一始扶行一初坐，坐啼行哭牵人衣。
以汝夫妇苦燕婉，使我母子生别离。
不如林中乌与鹊，母不失雏雄伴雌。
应似园中桃李树，花落随风子在枝。
苦人苦人听我语，洛阳无限红楼女。
但愿将军重立功，更有苦人胜于汝。
次韵陈履常雪中
苏轼（宋代）

可怜扰扰雪中人，饥饱终同寓一尘。
老桧作花真强项，冻鸢储一巧谋身。
忍寒吟咏君堪笑，得暖欢呼我未贫。
坐听屐声知有路，拥裘来看玉梅春。
鹧鸪天
石孝友（宋代）

收拾眉尖眼尾情。当筵相见便相亲。偷传翡翠歌中意，暗合鸳鸯梦里身。

云态度，月精神。月流云散两无情。觉来一枕凄凉恨，不敢分明说向人。
晓过横塘
平野襄公（明代）

半幅蒲帆九里汀，石湖秋水接天青。
舟人指点蘼芜外，一带青山是洞庭。
偈颂一百零一首
释慧性（宋代）

指天指地，有甚巴鼻。
目顾四方，不知失利。
累及后代儿孙，以此递相钝置。
剡西八景为开明空相寺僧华月江赋 
凌云翰（元代）

青天堕玄云，万古收不起。毋劳一点头，已悟二生理。
府试水始冰
马戴（唐代）

南池寒色动，北陆岁阴生。薄薄流澌聚，漓漓翠潋平。

暗沾霜稍流，回照日还轻。乳窦悬残滴，湘流减恨声。

即堪金井贮，会映玉壶清。洁白心虽识，空期饮此明。
禅人写真求赞
释正觉（宋代）

双奋拳空，一担肩重。
材本不堪，心元无用，
莺院华香，蜂房蜜冻。
喝时耳朵三日聋，扭处鼻头连岁痛。
桐江晚望
赵湘（宋代）

叠浪浸天青，离愁望处生。
雨余孤岛螟，花落一船横。
岸远红兰湿，鱼狂白鸟惊。
无人问行客，山寺莫钟声。
正月二十日梦在京师
张耒（宋代）

客睡何展转，青灯暗又明。
春云藏泽国，夜雨啸山城。
许国有寸铁，耕田无一成。
朦胧五更梦，俄顷踏王京。
九峰过重阳
陈藻（宋代）

登高却是今最高，九峰寺上诵庄骚。
茶话恰宜汤饼素，满身风痒怕村醪。
偈四首 其四
释知炳（宋代）

迷不自迷，对悟立迷。悟不自悟，因迷说悟。所以悟为迷之体，迷为悟之用。

迷悟两无从，个中无别共。无别共，拨不动。祖师不将来，鼻孔千斤重。
赠方时举少参次韵
何瑭（明代）

道学千年说二程，涪州归诏促装行。也知西监非崇秩，自是清朝忌盛名。

天姥山高冬月小，浙江潮上晓云晴。归途纪兴囊中稿，风便何妨数寄声。
朔风吹缨五章送焦弱侯修撰
区大相（明代）

朔风吹缨，代马悲鸣。往送我友，言返旧京。我无羽翼，与子偕行。

言耽爰处，永弃休明。离觞未御，夙驾徂征。瞻望靡及，言以宣情。

鸳鸯在梁，载戢其羽。昕嬉玉水，夕宿兰渚。虞者张罗，巧中其侣。

载飞载鸣，东西失所。永乖形影，隔绝笑语。岂不尔思，怅望伊阻。

翩翩玄隼，集于高隅。矜彼腐鼠，逐我鹓雏。我欲弯弓，畏彼狂且。

玄阴漠漠，雨雪载途。子之去矣，敬慎尔躯。清静恬淡，为道之腴。

我友自南，罹谗而逝。悠悠彼天，而奸是惠。蒙蒙棘榛，植于阶陛。

如何周道，容此芜秽。有客有客，先子云迈。心之烦矣，涕集于袂。

我谓我友，省已靡愆。彼骄者子，狂言便便。扃钥不慎，盗将入门。

利口覆邦，彼妇逐贤。青蝇青蝇，白壁何冤。是非之原，众所共惛。

如何君子，遽惑谗言。
丰城呈王熙阳太史
林弼（明代）

昔年曾说张雷剑，此日同来李郭舟。访古已知神物合，暂时且郭故人留。

云收日脚千山暮，风送江声五月秋。回首旧游如梦寐，延平十里故津头。
和复州李太保酬笔
徐铉（宋代）

处处良工事笔锋，宣毫自昔最称雄。
因思南国巾箱学，愿入兰称掌握中。
委质幸归彫玉匣，操词曾侍兔园公。
一篇丽藻真闲暇，共仰才多道不穷。
杂诗
李复（宋代）

翩翩云间鸟，翠羽光葳蕤。
结巢占远林，意与深静期。
盲飚忽号怒，万木无停枝。
欹摇不容息，簸荡孤巢危。
遐睇昆内冈，玉树蔚仙姿。
溟海皆震荡，秀立影不移。
空怀高举心，感歎鼓翼迟。
短谣
王令（宋代）

窗中灯冷晕重绿，窗前西风叶相逐。晓霜披瓦月上轩，枕梦不成雁声续。

拂衣起步行绕壁，万虑无成泪沾臆。铁房老剑涩不青，闪系八柱不可索。

白昼出门归路迷，冬日易夜还空归。人将豪杰视如草，天困英雄未与时。

长鲸滞斩海波摇，塞甲不卷边尘嚣。吾徒憔悴乃如此，安得长喙呼重霄。
法曲献仙音 灵岩览古次韵梦窗
郑文焯（清代）

妆濯池花，步鸣廊叶，晚色苍凉僧院。乱石牛羊，古台麋鹿，江枫黯愁霜点。

近水市菱歌起，吴声镇哀怨。

旷怀远，问鸱夷、载春何处，怊怅地、一径旧香恨染。

箭引越来溪，射晴波、秋练如剪。废柳残蝉。替宫魂、歌舞肠断，算繁华成沼，故国青山还见。
一落索（送王伯绍帅庆）
王安中（宋代）

塞柳未传春信。霜花侵鬓。送君西去指秦关，看日近、长安近。

玉帐同时英俊。合离无定。路逢新雁北来归，寄一字、燕山问。
董相
刘敞（宋代）

江都治后徙胶西，衰老诸侯等弃之。为问平津相天下，尚开东阁欲宾谁。
和罗舜举
廖行之（宋代）

对酒怜鹅满意黄，江天风暖水纹香，
诗情到底能多助，官事由来未苦忙。
晴雨不妨春自好，醉醒何择我非狂。
几时容与扁舟去，浩荡烟波情兴长。
由吴淞航海入登州洋次季融韵青蒸通押
曾广钧（清代）

高樯电火簇繁星，百斛烟云夹桂舲。二陆同时皆入洛，四愁高咏欲存邢。

岱山晓雪迷长剑，威海寒云照莫镫。一自故园天末远，更无笺叶报缭绫。
陈镇江生辰
陈棣（宋代）

协气盘空兆吉祥，挺生英杰辅明昌。
依乘圣际风云久，游戏人间日月长。
落落词华天黼黻，堂堂仪榘国辉光。
烟桡破浪来何事，敬为宗盟一瓣香。
舟中晚作二绝
赵蕃（宋代）

天如悭此好江山，故遣风帆送我还。
日暮白鸥犹未宿，冲烟时复度前湾。
送程给事知越州
滕元发（宋代）

又领州麾过故乡，谁怜肚胆异班行。
患销南海城先具，气压胡天国自强。
造膝华褒辉黼黻，跋朝佳句敌琳琅。
圣君求治如星火，休斗新诗恨丈光。
古乐府用礼禅灭翁韵四·公毋渡河
洪咨夔（宋代）

河水汤汤，公毋渡为。
妾言嗟未力，公渡竟不疑。
云昏风雨寒，波深蛟鳄饥。
二十三弦悲得悲，黄鹄不双鸾独飞。
宿盘山史各庄挂月山房忆近亭亡弟
德保（清代）

吾弟方垂髫，昂藏负神力。挽弓常挽强，十五选善射。

箭作饿鸱鸣，横空落健翮。对扑熊馆前，决胜标英特。

出为营阃官，挺拔声赫赫。巨鼎累千钧，手扛气无苶。

骈头千万人，聚观惊齰舌。至今江淮间，轶事尚传说。

急流思退勇，愿作烟霞客。一朝解组归，盘谷筑幽宅。

经营结数椽，茅屋依卷石。地势敞高轩，畦径天然辟。

桃李杂松杉，一一皆手植。泉石惬心期，城市少足迹。

高蹈不可攀，怀念徒充积。偶闻抱微疴，欲访苦无隙。

惊传凶问来，伤心泪沾臆。因知造化心，清福最所啬。

今我来山庄，人琴何所适。封尘有书策，挂壁留剑戟。

诸子已林立，头角喜岐嶷。坟冢近舍旁，浮土尚新色。

酹酒泪自倾，悲痛情无极。嗟予与近亭，连理枝同脉。

孰知壮者亡，衰颓尚供职。寿夭理则那，问天天默默。
颂古四十首 其一
释守珣（宋代）

兜罗绵手指天地，绀目重瞳顾四维。七步周行浑属我，一生卖弄小孩儿。
记梦三首
杨万里（宋代）

云袖危相复，霜锺韵政迟。
忽然数声急，却是住撞时。
古意九首 其八
贯休（唐代）

常思李太白，仙笔驱造化。玄宗致之七宝床，虎殿龙楼无不可。

一朝力士脱靴后，玉上青蝇生一个。紫皇殿前五色麟，忽然掣断黄金锁。

五湖大浪如银山，满船载酒挝鼓过。贺老成异物，颠狂谁敢和。

宁知江边坟，不是犹醉卧。
王史馆园
刘攽（宋代）

鸣泉傍舍水翻车，修竹连云曲径斜。谢傅东山非独往，酂侯避地此传家。

丹椒红桂随时实，绿芰绯薇触处花。到客可能忘外事，断年相与玩芳华。
挽故眉守张廷琛
史尧弼（宋代）

碣石峥嵘岁，何如扣帝阍。
狼烟今昼晦，鲸海正波翻。
遗恨公流涕，当时独抗言。
荒阡新宰木，谁酹曲江魂。
自归耕篆畦见村妇有摘茶车水卖鱼汲水行馌寄衣舂米种麦泣布卖菜者作十妇词 其四
舒岳祥（宋代）

溪头汲水妇，力小憩中途。奉佛澄斋钵，供姑洁饭盂。

煮蔬甘胜肉，洗布白于酥。酿黍修时祀，家篘不用沽。
和郑丈戏赠谹父
王洋（宋代）

生疏僮仆贱，颜色病妻同。
定有明人眼，真烦寿乃翁。
仙曹歌法曲，词伯缀秋风。
不是人间谱，霓裳堕月中。
滴滴金
李遵勖（宋代）

帝城五夜宴游歇。残灯外、看残月。都人犹在醉乡中，听更漏初彻。

行乐已成闲话说。如春梦、觉时节。大家同约探春行，问甚花先发。
浪淘沙·小绿间长红
晏几道（宋代）

小绿间长红，露蕊烟丛。花开花落昔年同。惟恨花前携手处，往事成空。
山远水重重，一笑难逢。已拚长在别离中。霜鬓知他从此去，几度春风。
将谒延庐州行至板桥忽病而止复还建康以五诗
赵蕃（宋代）

袖诗已失天津面，路返新林病岂期。
一见可能难若此，定繇或使岂人为。
踏云行 谢于公鞋
马钰（金朝）

走入玄门，牵回白鲤。缀词感谢吾侪履。从今步步出红尘，无心著去观桃李。采访幽微，搜寻至理。因师大悟离乡里。一朝功满踏云行，邀公
挽郑都护
郑琰（明代）

中兴功业更谁论，万里摧残百战身。
宠虎旧衣分爱卒，麒麟新冢哭佳人。
金羁尽蚀燕支血，宝剑从吹?鹈尘。
塞外长星沉碧海，五原西望泪沾巾。
某前日以鄙诗叙谢通判国博特垂宠和谨复依韵
强至（宋代）

夫子文章却异端，横流遏尽见平湍。
间于风雅能臻极，粹甚圭璋不假刊。
累句辄尝论盛美，赐篇还与作荣观。
起予自愧无商学，何敢言诗向杏坛。
云
来鹄（唐代）

千形万象竟还空，映水藏山片复重。
无限旱苗枯欲尽，悠悠闲处作奇峰。
柳梢青
张抡（宋代）

柳色初匀。轻寒似水，纤雨如尘。一阵东风，＿纹微皱，碧沼鳞鳞。

仙娥花月精神。奏凤管、鸾丝斗新。万岁声中，九霞杯里，长醉芳春。
忆舍弟
于逖（唐代）

衰门少兄弟，兄弟唯两人。饥寒各流浪，感念伤我神。

夏期秋未来，安知无他因。不怨别天长，但愿见尔身。

茫茫天地间，万类各有亲。安知汝与我，乖隔同胡秦。

何时对形影，愤懑当共陈。
谒武侯道中 其二
邹浩（宋代）

先生龙卧此山丘，宇宙曾经几运筹。一自英雄三顾后，至今车马不曾休。
山居二十咏 其十一 锦被堆
洪适（宋代）

锦衾铺绿野，山麝可曾眠。蕙帐尘凝席，花残鹤惘然。
赞三十六祖颂
释印肃（宋代）

一口吸尽西江水，子细思量未足奇。
身含无尽之虚空，个事元来非拟议。
非心非佛又较些，即心即佛犹寐语。
离婺源过古荐注口张村三渡遂登五岭
方回（元代）

卧闻邻客晓先发，亦束寝衣辞旅榻。
急雨顿止风稍动，空山微凉路不滑。
溪流向西吾适东，舟渡者三更横纵。
人心最险天自易，左路欲穷须右通。
蚕放三眠大麦熟，含桃烂红豌豆绿。
野次思之不可致，七日菜食市无肉。
南山之北归去来，摘菊剪韭手所栽。
说诗命酒花当开，焉用舍是登崔嵬。
入内考进士同考官唱和三首 其一
毕仲游（宋代）

早岁成名地已尊，徘徊五十始乘轩。官同长孺宁居后，疏似王阳独上言。

道气郁纡灊岭秀，词源浩瀚峡江浑。研朱共较公孙策，坐觉文风似建元。
中秋前一日得林评事荔堂朋鹤草堂集正气录二书狂喜从湖上戴月归得诗一首
全祖望（清代）

晞发先生恸哭馀，白云源下殉其书。应怜许剑荒亭路，谁人为我发此储。

所南先生闭枯函，尘蒙眢井亦已厌。四百年来坟土出，又复令我疑信参。

诸公之作竟沈埋，长虹不克振死灰。空令壮士中夜舞，独自苍茫赋大哀。

荔堂老子古人徒，曾向邓林追阳乌。晚年日莫尚伏枥，裂竹如意碎唾壶。

我尝求之二十年，魂祈梦祝有无间。故人出之持示我，寒芒五纬生苍烟。

喜而不寐急挑灯，明月耿耿窥疏棂。骑龙被发倘临我，一曲楚些酹青冥。
洛浦春游
缪宝娟（清代）

东风吹度洛川滨，辘辘香车碾软尘。树色含烟山泼翠，波光如镜草铺茵。

漫疑渔父来秦境，拟效陈思赋《洛神》。指点扁舟来一叶，三篙暖涨碧粼粼。
题黄华江皋烟树二首 其二
雷渊（金朝）

江山万里眼，一亭略约之。黄华未死在，看出画中诗。
谢杨景山送酒器
黄庭坚（宋代）

杨君喜我梨花盏，却念初无注酒魁。
矲矮金壶肯持送，挼莎残菊更传杯。
梦游随园
徐寅吉（清代）

金陵回首隔江天，重访随园好梦圆。不比蒙庄矜化蝶，惟联临汝赋游仙。

松篁有约徵前契，猿鸟相亲认旧缘。更有未穷名胜处，怎能此夕永如年。
晚看取鱼供先慈妣悯忌之荐
罗钦顺（明代）

记得明朝奠酒浆，取鱼侵夜绕回塘。慈颜一去无消息，肠断西风桂子香。
春望梁石头城
罗邺（唐代）

柳碧桑黄破国春，残阳微雨望归人。江山不改兴亡地，

冠盖自为前后尘。帆势挂风轻若翅，浪声吹岸叠如鳞。

六朝无限悲愁事，欲下荒城回首频。
为蔡四题画
陆继辂（清代）

何人花外叱乌犍，珍重江南二月天。触我归心留不住，一犁春雨画中田。
诉衷情
黄庭坚（宋代）

珠帘绣幕卷轻霜。呵手试梅妆。都缘自有离恨，故画作、远山长。

思往事，惜流光恨难忘。未歌先敛，欲笑还颦。最断人肠。
乞竹亡有药圃主人买以种之
赵蕃（宋代）

时人蕲惜千金费，肯似俞郎买竹栽。老节尚封南涧雪，定交新得北枝梅。

幽禽亦自知人意，度日频能为我来。十饭未妨全不肉，上番春笋待新雷。
寿庆堂为陈景厚地官赋
黄仲昭（明代）

翠壶之山凌碧穹，一脉东去如游龙。蝘蜒数里联鳌峰，峰前佳气长郁葱。

陈家远自莆城东，搆堂此地诛蒿蓬。堂中矍铄黄眉翁，一双碧眼光曈昽。

承家喜有贤阿戎，鹓班接武朝重瞳。紫诰推恩下九重，锦衣光映酡颜红。

君家在昔称儒宗，一门世德谁能同。正献当年辅弼忠，鼎彝刻遍铭勋庸。

文贞茂德渊以冲，一时学者资陶镕。钝斋清隐山林中，孤云独鹤飞长空。

忠肃生当宋祚终，杀身就义真从容。瓒公亦复追其踪，至今清史同昭融。

浮世纷纷昧所从，贻谋但欲金玉丰。园花旦夕开纤秾，秋风回首成空丛。

何似君家庆泽钟，累叶荐被恩光隆。相期努力摅丹衷，大施霖雨苏疲癃。

立身不坠前人风，还寿斯庆垂无穷。
奉陪侍御金源公虎丘之游阅数日乃能成诗以纪览历凡二十五韵
柳贯（元代）

阖闾藏窆处，白虎卧其丘。殉葬剑已化，金精犹上浮。

秦强事穿伐，鬼功叶人谋。刳肠裂青壁，沥髓发寒流。

树色不知古，蛟龙郁相樛。蜕影入深窈，铁花绣吴钩。

供庖绠汲馀，千人宜浣漱。生公昔讲经，聚石石点头。

至今盘石上，法云垂荫稠。宅坊何年建？凌虚出飞楼。

北牖俯平楚，西轩延广畴。登临小吴会，万象一目收。

韦白题诗后，物华压雕锼。胡哉幽独君，窅然遗清讴。

兹山起原隰，山形如覆瓯。我疑星游空，堕地得长留。

不然驾海来，六鳌为载辀。现成般舟台，不以闻思修。

客过阊门西，看山几回眸。是节风日美，招携有扁舟。

旋棹午景停，系篱野阴稠。行酒进熟啜，饮阑归意遒。

词客思如云，尚书气横秋。吾衰落人后，技痒纪斯游。

谬语尚可芟，芜秽焉能廋。
谢知县徐殿丞示及新诗
李覯（宋代）

当时子贱好援琴，千载谁传治世音。
珍重南城多暇日，尽将风化入清吟。
不寐
岳礼（清代）

不寐愁兼病，夜长如小年。雨声寒到枕，乡思乱如烟。

孤影河西地，三秋塞上天。自知心力改，惆怅旧青毡。
淮海二绝
晁说之（宋代）

莫问扬州桃叶生，渡江今日得风晴。
长沙子弟更相笑，上到隋堤便住营。
尘外
叶茵（宋代）

自有此山扃，疑与浮世隔。
清风袭我裳，竹下有来客。
湖水愈缩戏作
陆游（宋代）

瓜垄从来几邵平？镜湖复有一玄英。
今秋雨少烟波窄，堪笑沙鸥也败盟。
倦客
宋祁（宋代）

貂裘敝尽饮瓢空，身滞平台倦客中。
沪落本依庄栎社，飘飖误客陇鹦笼。
心缘远别长依旆，发近穷年已付蓬。
素愿禄储过六百，云罗天外有冥鸿。
慎思闻家弟无斁捷解见贻用前韵
晁补之（宋代）

吾弟平生辛苦同，匹雏志举百钧钟。
自惭操瑟尚不斥，劝使力田终有逢。
青眼故人欣捷报，白头老母喜占从。
书林傥预西城集，爵子酣酣香正浓。
题永新吴景苏主簿梯云楼
杨万里（宋代）

谁道青云不可梯，君家楼阁与云齐。
诤臣内相名垂日，谏草词头字印泥。
我昔曾为禾水客，梦中犹忆义山西。
仇香自有家声在，岂使鸾皇棘上栖。
和圣制蜡梅二首
何澹（宋代）

庾岭天开一种芳，金枝先到殿中央。
东皇为作阳春倡，压倒千花万卉香。
金精山
曾原（宋代）

散策深寻紫翠边，雨余林密意苍然。
玄崖拥路奇千叠，邃洞扃抽自一天。
殿古尚存唐岁月，地灵疑带汉风烟。
斜阳欲趁归樵路，倚杖更听云听泉。
再和
许景衡（宋代）

河南闻誉久，汉上定交新。遗粥聊从俗，题诗更可人。

归期恨不早，旅思怯逢春。他日从谁饷，长怀腊八辰。
辛春日词·御阁
晏殊（宋代）

彩幡双燕祝春宜，献寿迎祥重此时。
腊雪未消宫树碧，早莺声在万年枝。
罗年能赴兴国前诗未作尝於醉中谩成亦并达之
杜范（宋代）

一笑重逢二十年，自怜镜影已华颠。
谩言世上谁知我，落在人间恐愧天。
理到平时无一事，行须实处著千鞭。
但教千里民安乐，莫使虚名为世传。
锦堂春 流河驿送郭黄二春元北试，调得锦堂春
瞿汝稷（明代）

共恼河水情薄，教侬不到瑶京。却因冰阻逢双璧，情厚是河冰。

旅次因君忘旅，吾行吾欲沾缨。曲江春后逢酒胜，莫更惜君行。
和白公诗
关盼盼（唐代）

自守空楼敛恨眉，形同春后牡丹枝。

舍人不会人深意，讶道泉台不去随。
诉衷情（章贡别怀）
严仁（宋代）

一声水调解兰舟。人间无此愁。无情江水东流去，与我泪争流。

人已远，更回头。苦凝眸。断魂何处，梅花岸曲，小小红楼。
秋日次前辈新年韵
陆游（宋代）

残年垂九十，云鬓不胜繁。
卖屦籴炊米，典衣租废园。
山深云满屋，夜静月当门。
邻曲时相过，扶行赖稚孙。
壬午春偕侄孙菊园泛舟盛泽至分防署内访汪竹轩长史舟次因赋七律六首 其三
安昶（清代）

湖水苍茫气象雄，孤帆远远乘长风。冲开巨浪千层碧，搅破朝阳一点红。

夹岸桃花侵古渡，远山云影蔽长空。闲来访戴人奚在，乘兴何须问主翁。
送光禄寺丞李德远得请奉祠
周必大（宋代）

君家临川我庐陵，两郡相望宜相亲。
长安城中初结绶，石灰桥畔还卜邻。
扣门问道日不足，篝灯照夜论心曲。
寸莛那许撞洪钟，跛鳖逝将随骥騄。
闻君上书苦求归，君今岂是当归时。
满朝留君君不顾，我虽叹息何能为。
莫攀杨柳涛江岸，莫唱阳关动凄断。
行行但祝加餐饭，潮落风生牢击缆。
水调歌头 其三 丙戌寿蜀阃
李曾伯（宋代）

千一载英杰，百二国山河。提封几半宇宙，万里仗天戈。

十乘晋军旗鼓，三岁秦关扃锁，地利属人和。位次功第一，未数酂侯何。

建青油，持柴荷，听黄麻。乾坤整顿都了，玉殿侍羲娥。

且醉东湖花柳，却泛西湖舟楫，留不住岷峨。谁为语儒馆，浓墨被诗歌。
秋雨二首
张耒（宋代）

陋巷柴门揜寂寥，一窗风雨晚萧萧。
清秋渐冷尤宜懒，闲日苦长无处消。
乌几青筇扶病弱，素琴黄卷伴逍遥。
交朋南北音书隔，虽有芳樽谁可招。
酬谢氏送鞋与小儿阿砺
李达（明代）

尔家姨父似桃椎，织屦犹能缩地飞。自愧贫居邻野老，谁知厚馈及郊扉。

巢危探鹊防寒露，客至应门称彩衣。堪笑蓬头与疏齿，青山采药共忘机。
过逸龙庵采椿叶
罗从绳（清代）

夕照敛春山，众鸟啼春暮。散襟步清溪，幽思将谁诉。

溪曲出钟声，行到鸣钟处。钟静佛无言，清香在高树。

攀条采其荣，氤氲满归路。此日良已足，春风任来去。
赐都督佥事杨文广征南
朱元璋（明代）

大将南征胆气豪，腰悬秋水吕虔刀。
雷鸣甲胄乾坤静，风动旌旗日月高。
世上麒麟真有种，穴中蝼蚁竟何逃。
大标铜柱归来日，庭院春深听伯劳。
泉州南郭二首
刘克庄（宋代）

海贾归来富不赀，以身殉货绝堪悲。
似闻近日鸡林相，只博黄金不博诗。
于岩石上眺东西两湖
皇甫冲（明代）

旭践山中蹊，午憩岩上石。
云移石欲堕，雨霁蹊犹湿。
倚策眺两湖，波光焕相袭。
东若既纡青，西蘅亦凝碧。
芙蓉落双镜，天影浮重璧。
不睹水分流，但觉洲如织。
樯乌有离声，矶鸥无并翼。
会兹物化情，感彼高深迹。
从适得所遣，何为苦拘迫。
偈颂一一二首 其十三
释清远（宋代）

台山路上，过客全稀。破灶堂前，感恩无地。雪埋庭柏，冰锁偃溪。

虽在南方火炉头，不入他家齑瓮里。
岁晏行
杜甫（唐代）

岁云暮矣多北风，潇湘洞庭白雪中。
渔父天寒网罟冻，莫徭射雁鸣桑弓。
去年米贵阙军食，今年米贱大伤农。
高马达官厌酒肉，此辈杼轴茅茨空。
楚人重鱼不重鸟，汝休枉杀南飞鸿。
况闻处处鬻男女，割慈忍爱还租庸。
往日用钱捉私铸，今许铅锡和青铜。
刻泥为之最易得，好恶不合长相蒙。
万国城头吹画角，此曲哀怨何时终？
春晚题塔映村
侯凤芝（清代）

一榻蕙千丛，人眠花气中。梦寒非自雨，香远不禁风。

曲涧拖平碧，深林满落红。几声清磬响，唯觉客心空。
弟子厚自相山徙居湖塘又复一月矣距外除只数
王之道（宋代）

相逢休访楚江萍，我老无能一壮丁。
卜宅又惊三浃日，御琴空壮再周星。
新愁卿酒心先醉，气怯春寒梦易醒。
却喜故山遥在眼，举头时见竹青青。
孚先兄示诗颇怀愤悱且有杜门不出之誓连日病目不能答今小愈因成三绝句奉寄以广其意 其三
李光（宋代）

云出无心鸟倦归，季鹰当日最知机。心空一任他人谤，道在何妨举世非。
黎州鹿鸣宴
李石（宋代）

圣化如时雨，吾门自教风。
文翁来蜀郡，常衮在闽中。
夔足无多用，鳌头只独雄。
诸君携手上，名姓广寒宫。
落桂
仇远（元代）

养成花魄是轻阴，风露凄凄已满林。
到底难磨秋富贵，一庭香粟万黄金。
望江南
夏孙桐（清代）

儿时喜，冬景静书龛。爆栗戏分煨芋火，藏花深护织芦帘。

小雪信初占。
弟萧远雪夜同宿
张籍（唐代）

数卷新游蜀客诗，长安僻巷得相随。

草堂雪夜携琴宿，说是青城馆里时。
书诀
张怀瓘（唐代）

剡纸易墨，心圆管直。浆深色浓，万毫齐力。先临告誓，次写《黄庭》。

骨丰肉润，入妙通灵。努如直槊，勒若横钉。虚专妥帖，殴斗峥嵘。

开张凤翼，耸擢芝英。粗不为重，细不为轻。纤微向背，毫发死生。

工之未尽，已擅时名。
和鲜于晋伯游卧龙
冯时行（宋代）

四十发已白，百谋无一成。
林泉有夙志，芝朮寄晚程。
人间好山水，往往尽经行。
辄忌堕圭组，所至欲有营。
卧龙胜兰若，曩游惬平生。
苍茫紫翠间，藤萝路回萦。
上方攀跻迥，遐瞩襟宇宏。
风飒秋岭瘦，云护晓泉明。
汲甘漱芳润，撷香佩华英。
境迷烟霞痼，道豁人鬼盲。
是时驾言旋，濡毫记前楹。
於今已八稔，愧负猿鹤盟。
君今倚岩桂，泠然赋晨征。
仙人饵白石，幽士饭青精。
兴托风尘表，咏味见高情。
欲往从之游，秋梦一羽轻。
静躁本异趣，出处谅欲诚。
胸中一丘壑，敢以易功名。
杖藜如可再，君为寄先声。
南岳宽嘲笑，北山缓讥评。
行亦老菟裘，今姑隐市城。
此心随云归，与山日逢迎。
谢人惠拄杖
齐己（唐代）

邛州灵境产修篁，九节材应表九阳。造化已能分尺度，

保持争合与寻常。幽林剪破清秋影，高手携来绿玉光。

深谢鲁儒怜潦倒，欲教撑拄绕禅床。
皇妃岭
孙觌（宋代）

濯濯漱壑泉，岩岩依天石。扶藜上秋空，一缕挂绝壁。

胡为乘此险，登临风雨夕。千金戒垂堂，尊驭且莫叱。
冯心岭
刘宰（宋代）

地隘山逾峻，人勤俗不奢。
时培石上土，更种竹间茶。
接畛田成篆，连筒水溅花。
征尘如不到，老我即东家。
纵笔三首·其二
苏轼（宋代）

父老争看乌角巾，应缘曾现宰官身。
溪边古路三叉口，独立斜阳数过人。
信国鲁夫人挽诗二首 其二
陈元晋（宋代）

曾是王圭坐上人，孰知孟母德无邻。长怀就养板舆日，一笑能回花县春。

诗感棘风知痛苦，歌翻薤露亦酸辛。送车千两瑶塘路，奔走无从愧负薪。
和叔宽田园六首 其四
苏过（宋代）

重阴自凝结，雨脚方四罗。悬知茅屋下，宁有襦裤歌。

终年望一麦，此怀今蹉跎。平畴乱蛙蛤，原隰长薜莎。

哀哉南亩人，休戚均尔多。朝阳何时出，赫赫散滞疴。
送刁景纯学士使北
梅尧臣（宋代）

尝闻朔北寒尤甚，已见黄河可过车。
驿骑駸駸持汉节，边风惨惨听胡笳。
朝供酪粥冰生碗，夜卧氊庐月照沙。
侍女新传教坊曲，归来偷赏上林花。
北地
窦群（唐代）

何事到容州，临池照白头。兴随年已往，愁与水长流。

僶俯思逋客，辛勤悔饭牛。诗人亦何意，树草欲忘忧。